*****

ΚΑΝΟΝΙΣΜΟΣ (ΕΟΚ) αριθ. 3880/88 ΤΟΥ ΣΥΜΒΟΥΛΙΟΥ

της 12ης Δεκεμβρίου 1988

που τροποποιεί τον κανονισμό (ΕΟΚ) αριθ. 2262/84 για τη λήψη ειδικών μέτρων στον τομέα του ελαιολάδου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, σύμφωνα με το άρθρο 1 παράγραφος 1 του κανονισμού (ΕΟΚ) αριθ. 2262/84 (3), όπως τροποποιήθηκε τελευταία από τον κανονισμό (ΕΟΚ) αριθ. 3462/87 (4), τα κράτη μέλη παραγωγής ιδρύουν ειδικούς οργανισμούς στους οποίους ανατίθενται ορισμένοι έλεγχοι και δραστηριότητες στα πλαίσια του καθεστώτος ενίσχυσης στην παραγωγή ελαιολάδου· ότι, σύμφωνα με το άρθρο 1 παράγραφος 5 του εν λόγω κανονισμού, το Συμβούλιο θεσπίζει, πριν από την 1η Ιανουαρίου 1989, τη μέθοδο χρηματοδότησης των πραγματικών δαπανών των εν λόγω οργανισμών από την περίοδο 1989/90·

ότι, λαμβάνοντας υπόψη τον σπουδαίο ρόλο τον οποίο παίζουν οι οργανισμοί αυτοί στον έλεγχο της σωστής και ομοιόμορφης εφαρμογής της ενίσχυσης στην παραγωγή, είναι απαραίτητο να προβλεφθεί μια μέθοδος χρηματοδότησης των πραγματικών δαπανών των οργανισμών, η οποία να επιτρέπει σ' αυτούς να λειτουργούν αποδοτικά και κανονικά στα πλαίσια της διοικητικής αυτονομίας που προβλέπεται από τις κανονιστικές διατάξεις· ότι μια μέθοδος που να συνδυάζει κοινοτική χρηματοδότηση και χρηματοδότηση από το κράτος μέλος επιτρέπει να επιτευχθεί ο στόχος αυτός·

ότι η κατάσταση των οργανισμών δεν είναι ταυτόσημη στα τέσσερα συγκεκριμένα κράτη μέλη παραγωγής· ότι, λόγω διοικητικών και νομικών προβλημάτων, η σύσταση ή/και λειτουργία των οργανισμών σε ορισμένα κράτη μέλη καθιστέρησε· ότι, λόγω του γεγονότος αυτού, αυτά τα κράτη μέλη δεν χρησιμοποίησαν αποδοτικά τα μέγιστα ποσά τα οποία είχαν τεθεί στη διάθεσή τους κατά τη διάρκεια της αρχικής περιόδου κατά την οποία η κοινοτική χρηματοδότηση κάλυπτε κατά 100 % τις δαπάνες τους· ότι, επομένως, η περίοδος αυτή θα πρέπει να παραταθεί κατά ένα έτος χωρίς να αυξηθούν τα μέγιστα ποσά που ήδη έχουν διατεθεί στα πλαίσια των υπαρχουσών κανονιστικών διατάξεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 του κανονισμού (ΕΟΚ) αριθ. 2262/84, η παράγραφος 5 αντικαθίσταται από το ακόλουθο κείμενο:

«5. Για περίοδο πέντε ετών από την 1η Νοεμβρίου 1984, οι πραγματικές δαπάνες του οργανισμού καλύπτονται από τον γενικό προϋπολογισμό των Ευρωπαϊκών Κοινοτήτων, σε ποσοστό:

- όσον αφορά την Ιταλία, 100 % για τα τρία πρώτα έτη, μέσα στα όρια ενός συνολικού ποσού 14 εκατομμυρίων Ecu, και 50 % για το τέταρτο και πέμπτο έτος,

- όσον αφορά την Ελλάδα, 100 % μέσα στα όρια ενός συνολικού ποσού 7 εκατομμυρίων Ecu.

Για περίοδο τριών ετών από την 1η Νοεμβρίου 1989, οι πραγματικές δαπάνες του οργανισμού στην Ιταλία και την Ελλάδα καλύπτονται από τον γενικό προϋπολογισμό των Ευρωπαϊκών Κοινοτήτων σε ποσοστό 50 %.

Όσον αφορά την Ισπανία και την Πορτογαλία, οι πραγματικές δαπάνες του οργανισμού, κατά την περίοδο από 1ης Μαρτίου 1986 έως 31 Οκτωβρίου 1990, καλύπτονται κατά 100 % από τον γενικό προϋπολογισμό των Ευρωπαϊκών Κοινοτήτων, μέσα στα όρια ενός συνολικού ποσού 9,3 εκατομμυρίων Ecu για την Ισπανία και 4,7 εκατομμυρίων Ecu για την Πορτογαλία. Κατά την περίοδο από 1ης Νοεμβρίου 1990 έως 31 Οκτωβρίου 1992, οι δαπάνες αυτές καλύπτονται από τον εν λόγω προϋπολογισμό κατά 50 %.

Τα κράτη μέλη έχουν την ευχέρεια, υπό όρους που θα καθοριστούν σύμφωνα με την διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, να καλύπτουν ένα μέρος των οικονομικών υποχρεώσεων που τους αναλογούν, παρακρατώντας ένα ποσό από τις κοινοτικές ενισχύσεις που χορηγούνται στον τομέα του ελαιολάδου.

Το Συμβούλιο, αποφασίζοντας με ειδική πλειοψηφία βάσει προτάσεως της Επιτροπής, θεσπίζει, πριν από την 1η Ιανουαρίου 1992, τη μέθοδο χρηματοδότησης των εν λόγω δαπανών από την περίοδο 1992/93.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) ΕΕ αριθ. C 258 της 5. 10. 1988, σ. 5.

(2) Γνώμη που διατυπώθηκε στις 18 Νοεμβρίου 1988 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 208 της 3. 8. 1984, σ. 11.

(4) ΕΕ αριθ. L 329 της 20. 11. 1987, σ. 2.